CELEX: 62019TN0733
Language: el
Date: 2019-10-29 00:00:00
Title: Υπόθεση T-733/19: Προσφυγή της 29ης Οκτωβρίου 2019 – Zhejiang Sunflower Light Energy Science & Technology και Sunowe Solar κατά Επιτροπής

23.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 432/66
            
         
      Προσφυγή της 29ης Οκτωβρίου 2019 – Zhejiang Sunflower Light Energy Science & Technology και Sunowe Solar κατά Επιτροπής
      (Υπόθεση T-733/19)
      (2019/C 432/77)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Zhejiang Sunflower Light Energy Science & Technology LTD (Shaoxing, Κίνα), Sunowe Solar GmbH (Νυρεμβέργη, Γερμανία) (εκπρόσωποι: Y. Melin, δικηγόρος, και D. Arnold, Solicitor)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2019/1329 της Επιτροπής, της 6ης Αυγούστου 2019, για την ακύρωση των τιμολογίων που εκδόθηκαν από την εταιρεία Zhejiang Sunflower Light Energy Science & Technology Ltd κατά παραβίαση της ανάληψης υποχρέωσης που καταργήθηκε με τον εκτελεστικό κανονισμό (ΕΕ) 2017/1570·
               
            
                  —
               
               
                  να καταδικάσει την Επιτροπή, και κάθε παρεμβαίνοντα στον οποίο ενδέχεται να επιτραπεί να παρέμβει υπέρ της καθής, στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τρεις λόγους.
      
                  1.
               
               
                  Με τον πρώτο λόγο προβάλλεται ότι η καθής, κηρύσσοντας άκυρα τα σχετικά τιμολόγια, ενήργησε μη σύννομα διότι οι εξουσίες στις οποίες στηρίχθηκε προκειμένου να προβεί στη σχετική ενέργεια είτε είχαν παύσει λόγω λήξεως της ισχύος τους είτε είχαν ανακληθεί, δεδομένου ότι οι εκτελεστικοί κανονισμοί (ΕΕ) 1238/2013 και 1239/2013 έπαυσαν να ισχύουν στις 7 Δεκεμβρίου 2015. Ομοίως, οι εκτελεστικοί κανονισμοί (ΕΕ) 2017/367 και 2017/366 έπαυσαν να ισχύουν στις 3 Σεπτεμβρίου 2018. Εν πάση περιπτώσει, οι προσφεύγουσες υποστηρίζουν ότι τα άρθρα 2 και 3 του εκτελεστικού κανονισμού (ΕΕ) 2017/367 και τα άρθρα 2 και 3 του εκτελεστικού κανονισμού (ΕΕ) 2017/366 είχαν ήδη καταργηθεί με τα άρθρα 1, παράγραφος 4, και 3, παράγραφος 3, του εκτελεστικού κανονισμού (ΕΕ) 2017/1570 της Επιτροπής.
               
            
                  2.
               
               
                  Με τον δεύτερο λόγο προβάλλεται ότι, εν πάση περιπτώσει, η καθής παρέβη το άρθρο 8, παράγραφοι 1, 9 και 10, και το άρθρο 10, παράγραφος 5, του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης, και το άρθρο 13, παράγραφοι 1, 9 και 10, και το άρθρο 16, παράγραφος 5, του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης, διότι ακύρωσε τιμολόγια ανάληψης υποχρέωσης και, εν συνεχεία, απηύθυνε εντολή στις τελωνειακές αρχές να εισπράξουν δασμούς, ωσάν να μην είχαν εκδοθεί και γνωστοποιηθεί στις τελωνειακές αρχές έγκυρα τιμολόγια ανάληψης υποχρέωσης κατά το χρονικό σημείο που για τα εμπορεύματα είχε υποβληθεί διασάφηση για θέση σε ελεύθερη κυκλοφορία.
                  Επομένως, οι προσφεύγουσες προβάλλουν ένσταση ελλείψεως νομιμότητας του άρθρου 3, παράγραφος 2, του εκτελεστικού κανονισμού (ΕΕ) 1238/2013 του Συμβουλίου, της 2ας Δεκεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών), καταγωγής ή προέλευσης Λαϊκής Δημοκρατίας της Κίνας, του άρθρου 2, παράγραφος 2, του εκτελεστικού κανονισμού (ΕΕ) 2017/367 της Επιτροπής, της 1ης Μαρτίου 2017, για την επιβολή οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, του άρθρου 2, παράγραφος 2, του εκτελεστικού κανονισμού (ΕΕ) 1239/2013 του Συμβουλίου, της 2ας Δεκεμβρίου 2013, για την επιβολή οριστικού αντισταθμιστικού δασμού σχετικά με τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες) καταγωγής ή προέλευσης Λαϊκής Δημοκρατίας της Κίνας, και του άρθρου 2, παράγραφος 2, του εκτελεστικού κανονισμού (ΕΕ) 2017/366 της Επιτροπής, της 1ης Μαρτίου 2017, για την επιβολή οριστικών αντισταθμιστικών δασμών στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, που απονέμουν στην καθής την εξουσία να κηρύσσει άκυρα τιμολόγια ανάληψης υποχρέωσης και να απευθύνει εντολή στις τελωνειακές αρχές να εισπράξουν δασμούς επί εισαγωγών που έχουν πραγματοποιηθεί στο παρελθόν και που έχουν τεθεί σε ελεύθερη κυκλοφορία.
               
            
                  3.
               
               
                  Με τον τρίτο λόγο προβάλλεται ότι, για την περίπτωση κατά την οποία το Γενικό Δικαστήριο εκτιμήσει ότι δεν έχει λήξει η ισχύς των εξουσιών των οποίων έκανε χρήση η καθής και οι οποίες παρείχαν στην καθής το δικαίωμα να επιβάλει δασμούς αναδρομικά, οι εν λόγω δασμοί δεν μπορούν να επιβληθούν σε ηλιακούς συλλέκτες που πωλήθηκαν σε συνδεδεμένο μέρος πριν από τις 30 Σεπτεμβρίου 2014 και χρησιμοποιήθηκαν σε ηλιακή φωτοβολταϊκή εγκατάσταση ιδιοκτησίας του ως άνω μέρους, ή που ποτέ δεν μεταπωλήθηκαν σε ανεξάρτητο πελάτη και αποθηκεύθηκαν.